|  |  |
| --- | --- |
| DÉZSI GYULAtérségfejlesztésMSc, 3. félévDebreceni EgyetemTermészettudományi és Technológiai Kar |  |

Témavezető:

|  |
| --- |
| Dr. Kozma Gáboregyetemi docens, DE TTK |

A humán közszolgáltatások térbeli fejlődése Debrecenben, különös tekintettel a rendszerváltás utáni időszakban

Rezümé
Napjaink nemzetközi városföldrajzi kutatásaiban igen fontos szerepet játszik a közszolgáltatások térbeli elhelyezkedésének vizsgálata. Ennek hátterében az áll, hogy jelentős részük alapvető szerepet tölt be a lakosság mindennapi igényeinek a kielégítésében. A közszolgáltatások jelentős hányadáért az állam vagy az önkormányzat a felelős, éppen ezért lakossági érdek a közszolgáltatások vizsgálata.
Jelen dolgozat a humán közszolgáltatásokra koncentrál (oktatás, egészségügyi ellátás, kultúra, szociális intézmények). Debrecen településhierarchiában betöltött szerepénél fogva, és lakosságszámából adódóan is jelentős ilyesfajta közintézmény-hálózattal rendelkezik. Ez a hálózat az elmúlt 80 évben jelentős átalakuláson ment át, több politikai rendszert megélve. Az 1930-as évek végétől az 1980-as évekig tartó jelentős népességnövekedés új létesítmények építését kívánta, melyek jelentős része a szocializmusban épült fel, döntő többségük a lakossági koncentrációkhoz közel.
A szocializmus bukásával a korábbi struktúra felbomlott, és helyét átvette a piacgazdasági viszonyrendszer. A rendszerváltás óta lezajlott törvényi változások lehetővé tették, hogy a korábban központosított közszolgáltatási gyakorlatba új szereplők is megjelenjenek. Ez olyan szereplőket is behozott a társadalmi közszférába, melyek vagy elnyomottak voltak – Debrecen esetében a Református Egyház szerepe jelentős - vagy egész egyszerűen ismeretlenek voltak a rendszerváltást megelőzően (pl. alapítványok, civil szervezetek).